Gediminas Kirkilas

Gediminas Kirkilas (sündinud 30. augustil 1951 Vilniuses) on Leedu poliitik, alates 17. novembrist 2012 seimi aseesimees.

4. juulist 2006 kuni 9. detsembrini 2008 oli Kirkilas Leedu peaminister ja aastatel 2007–2009 ühtlasi Leedu Sotsiaaldemokraatliku Partei esimees.

Elulugu

Lapsepõlv ja noorus

Keskhariduse omandas Kirkilas aastatel 1958–1969 Vilniuse 23. keskkoolis. Seejärel läbis ta 1969–1972 kohustusliku sõjaväeteenistuse Severomorskis, teenides NSV Liidu põhjalaevastikus.

Pöördunud tagasi Leedusse, töötas Gediminas Kirkilas 1972–1978 restauraatorina. Ta oli tegev selliste oluliste kultuuriobjektide nagu Vilniuse Püha Johannese kiriku, Vilniuse Püha Kasimiri kiriku, Vilniuse Ülikooli kompleksi, Verkiai palee ja Kaunase katedraali restaureerimisel.

Haridus

1974. aastal astus Kirkilas Vilniuse Pedagoogilisse Instituuti, kus õppis leedu keelt ja kirjandust. 1978–1982 jätkas ta õpinguid Vilniuse kõrgemas parteikoolis politoloogia erialal. 2004. aastal lõpetas ta Vilniuse rahvusvahelise ärikooli magistrikraadiga.

Poliitiline tegevus

Gediminas Kirkilase poliitiline karjäär sai alguse Leedu Kommunistlikus Parteis (LKP). Aastatel 1982–1985 oli ta LKP Vilniuse Lenini rajooni komitee instruktor ja 1986–1990 LKP Keskkomitee kultuuriosakonna instruktor. Kui Algirdas Brazauskas nimetati 1988 LKP Keskkomitee esimeseks sekretäriks, sai Kirkilasest ühtlasi tema pressinõunik.

Aastatel 1990–1992 oli ta Algirdas Brazauskase kui parlamendiliikme abi. Kui Brazauskas asutas 1990 Leedu Kommunistliku Partei baasil Leedu Demokraatliku Tööpartei (LDTP), sai Gediminas Kirkilasest selle liige. Aastatel 1991–1996 oli ta LDTP esimehe esimene asetäitja, seejärel 1996–2001 LDTP presiidiumi liige. Perioodil 1991–1995 toimetas ta ühtlasi venekeelset ajalehte "Голос Литвы" ("Leedu Hääl").

Kui Leedu Demokraatlik Tööpartei ja Leedu Sotsiaaldemokraatlik Partei 2001. aastal ühinesid, sai Kirkilasest Leedu Sotsiaaldemokraatliku Partei aseesimees.

Aastatel 2002–2004 oli Gediminas Kirkilas presidendi eriesindaja Kaliningradi oblasti transiiti käsitlevatel läbirääkimistel Venemaaga. 2003. aastal anti talle suursaadiku diplomaatiline auaste.

19. mail 2007 toimunud Leedu Sotsiaaldemokraatliku Partei kongressil valiti ta Algirdas Brazauskase asemel erakonna uueks esimeheks. Sellel ametikohal tegutses ta kuni 7. märtsini 2009, mil erakonna uue esimehena astus ametisse Algirdas Butkevičius. Alates sellest ajast on ta taas erakonna aseesimees.

Töö valitsuses

Gediminas Kirkilas oli alates 7. detsembrist 2004 Leedu kaitseminister. Pärast Algirdas Brazauskase valitsuse tagasiastumist seoses Leedu Tööpartei ümber puhkenud korruptsiooniskandaaliga jätkas Kirkilas kaitseministrina erakonnakaaslase Zigmantas Balčytise 1. juunil 2006 moodustatud ajutises valitsuses. Kui Balčytis ei suutnud 20. juunil 2006 koguda seimis piisavat toetust uue valitsuse moodustamiseks, pakkusid sotsiaaldemokraadid uueks peaministri kandidaadiks just Kirkilase.

Seim kinnitas 4. juulil 2006 Gediminas Kirkilase riigi uueks peaministriks. 18. juulil vannutati tema valitsus ametisse. Kirkilase valitsusse kuuluvad lisaks Leedu Sotsiaaldemokraatlikule Parteile ka Talupoegade ja Uue Demokraatia Liit, Liberaalide ja Keskliit ning eelmise koalitsioonipartneri Tööpartei lagunemisel tekkinud Kodanikedemokraatia Partei. Tegu on taasiseseisvunud Leedu Vabariigi neljateistkümnenda valitsusega.

Jaanuaris 2007 avaldas ajakiri The Economist Kirkilasele tunnustust vähemusvalitsuse eduka juhtimise eest.

14.–15. veebruarini 2007 viibis ta ametlikul visiidil Eestis.

Kirkilase valitsuse üheks keskseks ülesandeks oli uue Ignalina aatomielektrijaama rajamise ettevalmistamine ja Leedu riikliku energiafirma Lietuvos energija assisteerimine sellega seoses toimuvatel rahvusvahelistel läbirääkimistel, kuhu olid kaasatud ka Eesti valitsuse ja Eesti Energia esindajad.

Tegevus parlamendis

1992. aastast on Kirkilas kuulunud järjepidevalt Leedu parlamenti ehk seimi. Ta valiti tagasi aastatel 1996, 2000, 2004, 2008 ja 2012. Seimis juhtis ta aastaid riikliku julgeoleku komisjoni ja 1993–1996 ka Leedu parlamendidelegatsiooni NATO Parlamentaarse Assamblee juures. Samal perioodil oli ta kaasatud Leedu presidendi moodustatud töörühma, mis tegeles Leedu riikliku julgeoleku kontseptsiooni väljatöötamisega. Alates 1996. aastast on ta olnud Euroopa asjadega tegeleva parlamendikomisjoni liige.

17. novembril 2012 valiti ta seimi aseesimeheks. Ühtlasi juhib ta seimi praeguses koosseisus (2012–2016) Euroopa asjade komisjoni.

Töö

1982–1985 Leedu Kommunistliku Partei Vilniuse Lenini rajooni instruktor
1986–1990 Leedu Kommunistliku Partei Keskkomitee kultuuriosakonna instruktor
1988–1990 Leedu Kommunistliku Partei I sekretäri pressinõunik
1990–1992 parlamendiliikme Algirdas Brazauskase abi
1991–1995 venekeelse ajalehe Leedu Hääl peatoimetaja
1991–1996 Leedu Demokraatliku Tööpartei esimehe I asetäitja
1992. aastast Leedu Seimi liige
1996–2001 Leedu Demokraatliku Tööpartei presiidiumi liige
2001–2007 Leedu Sotsiaaldemokraatliku Partei aseesimees
2002–2004 presidendi eriesindaja läbirääkimistel Vene Föderatsiooniga
2004–2006 Leedu Vabariigi kaitseminister
2006–2008 Leedu Vabariigi peaminister
2007–2009 Leedu Sotsiaaldemokraatliku Partei esimees
2009– Leedu Sotsiaaldemokraatliku Partei aseesimees
2012– Leedu Seimi aseesimees

Tunnustus
2004 – Maarjamaa Risti II klassi teenetemärk
Vytautas Suure ordeni ohvitseririst
Vytise Risti ordeni komandöririst
Poola Vabariigi komandöri rist
Poola Vabariigi teeneteordeni suurrist

Isiklikku

Gediminas Kirkilas valdab leedu, vene ja inglise keelt. Tema huvideks on tennis, filosoofia ja kirjandus. Ta on abielus. Perekonda kuuluvad abikaasa Liudmila, poeg Rolandas ja tütar Diana.

Aastast 1999 on Kirkilas Leedu kabeföderatsiooni president.

Välislingid
Elulugu Leedu Vabariigi Seimi veebilehel (inglise keeles)

Leedu peaministrid
Maarjamaa Risti II klassi teenetemärgi kavalerid
Sündinud 1951
Leedu kaitseministrid